福嚴推廣教育班第35期

**《十住毘婆沙論》卷16**

**〈解頭陀品第三十二〉**[[1]](#footnote-1)

**（大正26，111b27-115a25）**

釋厚觀（2018.04.14）

**壹、菩薩見十利，應著二六種衣，盡形壽常乞食**

**（壹）舉偈總說**

菩薩如是行尸羅法，

**見十利應著，二六種衣法；又以見十利，盡形應乞食。**（111c）

**（貳）別釋**

**一、見十利，應著二六種衣**

**（一）著衣有十利**

比丘欲具足行持戒品，應著二六種衣，以見十利故。何等十？

一、以慚愧故。

二、障[[2]](#footnote-2)寒熱、蚊、虻[[3]](#footnote-3)、毒虫故。

三、以表示沙門儀法[[4]](#footnote-4)故。

四、一切天人見法衣，恭敬尊貴如塔寺故。

五、以厭離心著染衣[[5]](#footnote-5)，非為貪好故。

六、以隨順寂滅，非為熾然煩惱故。

七、著法衣有惡易見故。

八、著法衣更不須餘物莊嚴故。

九、著法衣隨順修八聖道故。

十、我當精進行道，不以染污心於須臾間著壞色衣。[[6]](#footnote-6)

**（二）釋「二種衣、六種衣」**

以見是十利故，應著二種衣：一者、居士衣[[7]](#footnote-7)，二者、糞掃衣[[8]](#footnote-8)。

六種者[[9]](#footnote-9)：一、劫貝[[10]](#footnote-10)，二、芻摩[[11]](#footnote-11)，三、憍絺[[12]](#footnote-12)耶[[13]](#footnote-13)，四、毳[[14]](#footnote-14)衣，五、赤麻衣，六、白麻衣。

**二、見十利，盡形壽常乞食**

**（一）盡形壽常乞食有十利**

見有十利**盡形乞食**者：

一、所用活命自屬不屬[[15]](#footnote-15)他。

二、眾生施我食者，令住三寶然後當食。

三、若有施我食者當生悲心，我當勤行精進令善住布施，作已乃食。

四、隨順佛教行故。

五、易滿、易養。[[16]](#footnote-16)

六、行破憍慢法。

七、無見頂[[17]](#footnote-17)善根。

八、見我乞食，餘有修善法者亦當效我。

九、不與男、女[[18]](#footnote-18)，大、小有諸因緣事。

十、次第乞食故，於眾生中生平等心，即種助一切種智。[[19]](#footnote-19)

**（二）欲自利利他故，不受請食**

**佛雖聽請食，欲以自利己，亦利他人故，則不受請食**。

自利者，能具諸波羅蜜。利他者，教化眾生令住三寶。行者如是自利利他。

**貳、受阿練若法**

**（壹）見十利故常不捨阿練若法，問疾、聽法、教化等因緣乃入寺**

**一、舉偈總說**

**見有十利故，常不捨空閑；問疾及聽法，教化乃至寺。**

**二、別釋**

**（一）釋「見有十利故，常不捨空閑」**

受阿練若[[20]](#footnote-20)處比丘，雖增長種種功德，略說見十利故盡形不應捨。何等為十？

一、自（112a）在來去。

二、無我、無我所。

三、隨意所住無有障礙。

四、心轉樂習阿練若住處。

五、住處少欲、少事。

六、不惜身命，為具足功德故。

七、遠離眾閙語故。

八、雖行功德不求恩報。

九、隨順禪定易得一心。

十、於空處住，易生無障礙想。[[21]](#footnote-21)

**（二）釋「問疾及聽法，教化乃至寺」**

**1、有因緣可開許來塔寺中，但於一切事中猶不捨空閑想**

問訊[[22]](#footnote-22)病等來至寺者，

**若有因緣事，來在塔寺住，於一切事中，不捨空閑想。**

比丘雖受盡形阿練若法，有因緣事至則入塔寺。佛法有通有塞[[23]](#footnote-23)，非如外道。阿練若名常樂空閑靜處，於一切法不捨空想，以一切法體究竟皆空故。

**2、開許來至塔寺之十種因緣**

問曰：有何因緣故來至塔寺？

答曰：一、供給病人，二、為病[[24]](#footnote-24)求醫藥具，三、為病者求看病人，

四、為病者說法，五、為餘比丘說法，六、聽法教化，

七、為供養恭敬大德者，八、為供給聖眾，九、為讀誦深經，

十、教他令讀[[25]](#footnote-25)深經。

有如是等諸因來至塔寺。[[26]](#footnote-26)

**（貳）應精進隨順阿練若法，並以三因緣滅諸怖畏**

**一、舉偈總說**

**精進行諸覺，隨阿練若法；比丘已住於，阿練若處者，**

**常應精勤生，種種諸善法；大膽心無我，滅除諸怖畏。**

**二、別釋**

**（一）釋「精進行諸覺，隨阿練若法；常應精勤生，種種諸善法」**

**1、精進**

阿練若**精進**者，若比丘斷貪，不惜身命利養故，晝夜常勤精進如救頭然。

**2、隨阿練若覺，勤修諸善法**

**（1）三善覺**

身[[27]](#footnote-27)依**隨阿練若覺**者，所謂**出覺、不瞋覺、不惱覺**等諸善覺。[[28]](#footnote-28)

**（2）隨三寶正行**

復次，念**佛**是正遍知者，眾生中尊，佛**法**是善說，弟子**眾**隨順正行。

**（3）隨三解脫門**

復次，隨順**空**、隨順**無相**、隨順**無願**諸覺，名隨阿練若覺。

**（4）隨四勝處、六波羅蜜諸覺**

復次，隨順**四勝處**、隨順**六波羅蜜**諸覺，是名（112b）隨順阿練若覺。

**（5）出家菩薩住阿練若處應成辦利益事**

復次，如佛為郁伽長者說在家、出家菩薩行。

若出家菩薩受阿練若法，應如是思惟：「我何故住阿練若處？我非但住阿練若處故名為沙門。而阿練若處，多有眾生，多惡不善，不護諸根、不精進、不修習善法者，如麞、鹿、猿猴、眾鳥、惡賊[[29]](#footnote-29)、旃陀羅[[30]](#footnote-30)等，不名為比丘。我今為何事故住阿練若處？應成辦其事。」

「長者！何等為事？

一、謂念不散亂，二、得諸陀羅尼[[31]](#footnote-31)，三、行慈心，四、行悲心，五、自在住五神通，六、具足六波羅蜜，七、不捨一切智心，八、修習方便智，九、攝取眾生，十、成就眾生。

十一、不捨四攝法，十二、常念六思念[[32]](#footnote-32)，十三、為多聞故不捨精進，十四、正觀擇諸法，十五、應正解脫，十六、知得果，十七、住於正位[[33]](#footnote-33)，十八、守護佛法。

十九、信業果報故名**正見**，二十、離一切憶想分別思惟故名**正思惟**，二十一、隨眾生所信樂為說法故名為**正語**，二十二、滅諸業故起業名為**正業**，二十三、破煩惱氣故名為**正命**，二十四、得無上道故名**正精進**，二十五、觀不虛妄法故名**正念**，二十六、得一切智慧故名**正定**。

二十七、於**空**不怖，二十八、於**無****相**不畏，二十九、於**無願**不沒。

三十、故以智受身。

三十一、依**義**不依語，三十二、依**智**不依識，三十三、依**了義經**不依不了義經，三十四、依**法**不依人。

長者！如是等，名為出家菩薩比丘利益事應生。」[[34]](#footnote-34)

**隨順阿練若法**者，所謂四禪、四無量心，天耳、天眼、他心智、宿命智、神通等。

**（二）釋「大膽心無我，滅除諸怖畏」**

**1、滅諸怖畏之三種因緣**

**滅諸怖畏**者**，**是人以三因緣能（112c）滅怖畏：一、**見無我我所法相**故能除怖畏，二、**以方便力**故，三、**以心膽力**故能除怖畏。

**2、別釋**

**（1）見無我我所法相故，能除怖畏**

**見無我我所者**，如初地中所說，除五種怖畏。[[35]](#footnote-35)

**（2）以方便力故，能除怖畏**

**A、念正思惟業果報**

**方便力者，**此論中**念正思惟業果報**故，名方便力。

應作是念：「諸大國王在深宮殿，象、馬、車、步──四兵侍[[36]](#footnote-36)衛，業因緣盡亦受種種諸衰惱事。

又業因緣守護者，雖行險道中、入大海水、在大戰陣亦安隱無患。

我先世業因緣，若在聚落、若在阿練若處，業因緣必受其報。」

如是思惟已，除滅怖畏。

**B、念能行身、口、意三業善則名為善自守護**

復作是念：「若我為守護身故，入城邑聚落，捨阿練若處者，無有能勝善身業、善口業、善意業守護者。」

如佛告波斯匿王：「若人行身善業、行口善業、行意善業，是名為人善自守護，是人若言我善自守護者是為實說。大王！是人雖無四兵衛護，亦可名為善好守護。何以故？如是守護名內守護，非外守護。是故我**以身業善行、口業善行、意業善行**故名為**善自守護**。」[[37]](#footnote-37)

**C、諸鳥獸等以遠聚落住故無所畏，我之心智勝彼，不應有怖畏**

復作是念：「是諸鳥獸、腹行虫等在阿練若處，身不行善、口不行善、意不行善，以遠聚落住故而無所畏，我之心智豈不如此鳥獸等耶？」如是思惟除諸怖畏。

**D、以念佛故，破一切諸怖畏事**

又以念佛故，在阿練若處，能破一切諸怖畏事，如經說：「汝諸比丘！阿練若處，若在樹下、若在空舍，或生怖畏、心沒毛竪者，汝當念我是如來、應、正遍知、明行足、善逝、世間解、無上士、調御丈夫、天人師、佛、世尊。如是念時，怖畏即滅。」[[38]](#footnote-38)

**（3）以心膽力能除怖畏**

**A、釋「心膽力」**

**大膽**名心不怯弱，決定求道。

**B、釋「除怖畏」**

**（A）舉偈總說**

如說：（113a）

**比丘住空閑，當以心膽力，除滅諸怖畏，念佛無畏者；**

**若人自起業，怖畏不得脫，不怖亦不脫，怖則失正利。**

**如是知不免，而破餘利者，則行小人事，比丘所不應。**

**若有怖畏者，應畏於生死，一切諸怖畏，生死皆為因。**

**是故行道者，欲脫於生死，亦救於他人，不應生怖畏。**

**（B）舉《離怖畏經》：三業清淨、正精進、正念、正定、正慧等則無怖畏**

如佛《離怖畏經》[[39]](#footnote-39)中說怖畏法：「有沙門、婆羅門住阿練若處，應如是念：『以不淨身業故、不淨口業故、不淨意業故、念[[40]](#footnote-40)不清淨故，自高卑人故，懈怠心故，妄憶念故，心不定故，愚癡故怖畏。

與此相違，身業清淨等則無怖畏。』」

**（C）舉〈郁伽長者會〉**

**a、怖畏惡不善法、生死輪迴等故住阿練若**

又佛為郁伽長者說：

出家菩薩在阿練若處，應作是念：「我何故在此？」即時自知，欲離怖畏故來至於此。怖畏於誰？畏眾憒鬧，畏眾語言，畏貪欲、瞋恚、愚癡，畏憍慢、恚恨、嫉他利養，畏色、聲、香、味、觸，畏五陰魔，畏諸愚癡障礙處，畏非時語，畏不見言見，畏不聞言聞，畏不覺而覺，畏不知而知，畏諸沙門垢，畏共相憎惡，畏欲界、色界、無色界一切生處，畏墮地獄、畜生、餓鬼及諸難處。**略說畏一切惡不善法故，來在此住。**

若人在家，樂在眾鬧不修習道，住在邪念，不能得離如是怖畏。

所有**過去**諸菩薩，皆在阿練若處離諸怖畏，得無畏處，得一切智慧。

所有**當來**諸菩薩，亦在阿練（113b）若處離諸怖畏，得一切智慧。

今**現在**諸菩薩，住阿練若處離諸怖畏，得無畏處，成一切智慧。

以是故，**我怖畏一切諸惡度諸怖畏故，應住阿練若處。**[[41]](#footnote-41)

**b、一切怖畏皆從著我而生，正觀無我無我所，一切怖畏皆除**

復次，**一切怖畏皆從著我生**，貪著我故，愛受我故，生我想故，見我故，貴[[42]](#footnote-42)我故，分別我故，守護我故。若我住阿練若處不捨貪著我者，則為空在阿練若處。

復次，長者！**見有所得者**，則不住阿練若處；**住我我所心者**，則不住阿練若處；**住顛倒者**，則不住阿練若處。

長者！乃至生涅槃想者，尚不住阿練若處，何況起煩惱想者！[[43]](#footnote-43)

長者！**譬如草木在阿練若處，無有驚畏**。菩薩如是，在阿練若處，應生草木想、石[[44]](#footnote-44)瓦想、水中影想、鏡中像想，於語言生響想，於心生幻想，此中誰驚誰畏？

菩薩爾時則**正觀身，無我、無我所**，無眾生，無壽者、命者，無養育者，無男、無女，無知者、見者。**怖畏名為虛妄分別，我則不應隨虛妄分別，菩薩如是應如草木住阿練若處。**又知一切法皆亦如是。

斷鬪諍名阿練若處，無我、無我所、無所屬名阿練若處。[[45]](#footnote-45)

**（參）諸佛所聽許之阿練若處**

**一、不應樂在家、出家眾鬧處住**

不應樂在家、出家眾鬧處住。諸佛不聽阿練若處比丘與在家、出家者和合。

**二、佛聽四事和合，餘者不應親近**

問曰：佛不聽與一切眾人和合耶？

答曰：不然！

**佛聽四和合，餘者則不聽，是故應親近，餘者則遠離。**

菩薩在阿練若處，聽與四眾和合，所謂（1）**入聽法眾，**（2）**教化眾生，**（3）**供養於佛，**（4）**不離一切智**（113c）**心和合**。是故唯聽此四事和合，餘者不應親近。[[46]](#footnote-46)

**三、善住阿練若處，菩薩應和合諸功德**

**（一）辨諸佛所聽阿練若住處、非阿練若住處**

復次，菩薩應作是念：「云何諸佛所聽阿練若住處，我當親近；我或非阿練若住處，謂是住阿練若處，或有錯謬。」

**（二）真阿練若住處應和合諸功德**

問曰：何等是阿練若住處，菩薩應當和[[47]](#footnote-47)合？

答曰：

**1、真阿練若住處**

佛自經中說：

（1）阿練若住處，名不住一切法，不歸[[48]](#footnote-48)諸塵，不取一切法相，不貪色、聲、香、味、觸，一切法平等故，無所依止住，名阿練若處住。

（2）自[[49]](#footnote-49)心善故，不相違住處，名阿練若住。

（3）捨一切擔，猗樂住故，名阿練若住。

（4）脫一切煩惱，無怖畏住故，名阿練若住。

（5）度諸流[[50]](#footnote-50)住故，名阿練若住。

（6）住聖種[[51]](#footnote-51)故，名阿練若住。

（7）知足趣得故，名阿練若住。

（8）易滿、易養、少欲住故，名阿練若住。

（9）智慧足住故，名阿練若住。

（10）正行多聞住故，名阿練若住。

（11）空、無相、無願解脫門現前故，名阿練若住。

（12）斷諸縛得解脫住故，名阿練若住。

（13）順十二因緣隨順住故，名阿練若住。

（14）畢竟寂滅所作已作住[[52]](#footnote-52)故，名阿練若住。[[53]](#footnote-53)

**2、阿練若住處能攝諸功德**

阿練若住處者，

（1）隨順**戒品**、佐[[54]](#footnote-54)助**定品**、利益**慧品**、易得**解脫品**、易得**解脫知見品**。

（2）易行諸**助菩提法**，（3）能攝諸**頭陀功德，**（4）阿練若住處，通達**諸諦。**

（5）阿練若處，見知**諸陰；**（6）阿練若處，**諸性**同為法性；（7）阿練若處，出離**十二入**。

（8）阿練若處，不忘失菩提心。（9）阿練若處，觀空不畏。

（10）阿練若處，能護佛法。

（11）阿練若處，求解脫者不失功德。

（12）阿練若處，能得一切智者則能增益。

阿練若處，菩[[55]](#footnote-55)薩如是行，疾得具六度，何以故？

（13）若菩薩在阿練若處住，不貪惜身（114a）命是名**檀波羅蜜行**。

（14）三種善業清淨入[[56]](#footnote-56)細頭陀行法，是名**尸波羅蜜**。

（15）不瞋恨心於諸眾生慈心普遍，但忍樂薩婆若乘不在餘乘，是名**羼提波羅蜜**。

（16）自立誓願，於阿練若處不得正法忍終不捨此處，是名**毘梨耶波羅蜜**。

（17）得禪定故，不觀生處修習善根，是名**禪波羅蜜**。

（18）如身，阿練若亦如是；如身，菩提亦如是，如實中無差別，是名**般若波羅蜜**。[[57]](#footnote-57)

**四、成就四法，佛聽住阿練若處**

**佛聽有四法住阿練若處。**

何等四？如佛告長者：「**一者、多聞，二、善知決定義，三、樂修正憶念，四、隨順如所說行。**如是人應住阿練若處。

復有菩薩煩惱深厚，是人若在眾鬧則發煩惱，應在阿練若處住降伏煩惱。

復次，菩薩得五神通，是人欲教化成就天、龍、夜叉、乾闥婆故，應住阿練若處。

復有菩薩作是念：諸佛所讚聽處是阿練若處。

復次，住阿練若處，助滿一切善法增長善根，然後入聚落，為眾生說法。

成就如是功德，乃可住阿練若處。」[[58]](#footnote-58)

**五、阿練若比丘應住「四四法」**

復次，**《決定王經》**[[59]](#footnote-59)**中，佛為阿難說，阿練若比丘，應住四四法。**

**（一）第一組四法**

菩薩住阿練若處者：

一、遠離在家、出家。

二、欲讀誦深經。

三、引導眾生使得阿練若處功德。

四、晝夜不離念佛。

**（二）第二組四法**

復有四法：

一、乃至彈指頃於眾生中不生瞋恨心。

二、不應一時頃使眠睡覆心。

三、於一念頃不應生眾生想。

四、於一念頃不應忘捨菩提心。

**（三）第三組四法**

復有（114b）四法：

一、常應閑坐不應聚眾。

二、常樂經行。

三、常觀諸法無新故想。

四、不應離深空、無相、無願法。

**（四）第四組四法**

復有四法：

一、行四禪不行世間禪；行四無量緣眾生生**悲心**，而不取眾生相。

二、雖行**慈心**而不緣眾生；雖行**喜心**而不貪樂；雖行**捨心**而不捨眾生。

三、自見身有四聖種[[60]](#footnote-60)行，而不自高卑下他人。

四、自行多聞如所聞行。

是為四。

**六、若比丘愚癡、懈怠，在阿練若處住者，則易墮非法**

**（一）舉偈總說**

復次，

**無智無精進，而住空閑處，即得於四法，復得餘四法，**

**又復得三事，如是佛所說。**

**（二）別釋**

**1、若比丘有智慧、精進，能生諸功德**

阿練若比丘於諸功德中應勤修習。何以故？阿練若功德中，此二事[[61]](#footnote-61)能生諸功德故。

**2、若比丘愚癡、懈怠，在阿練若處住，易得諸非法**

**（1）易得四非法**

若比丘愚癡、懈怠，在阿練若處住者，則得四非法：

一、多眠睡，二、多貪利養，三、以因緣[[62]](#footnote-62)現矯異[[63]](#footnote-63)相，四、現不樂阿練若處。

**（2）復有四非法易得**

復有四法：

一、增上慢，未得謂得；

二、於深經心懷憎惡；

三、壞空、無相、無願法；

四、於持深經者心生瞋恨。

**（3）復有三事易犯**

復有三事：一若[[64]](#footnote-64)在阿練若處，不精進、無智慧，或值女人，墮在非法：若得僧殘、若得重罪、若**反戒還俗**，是為三。

**參、餘十頭陀法之功德利益**

**（壹）舉偈總說**

復次，**廣說空閑法，及與乞食法，餘十頭陀德，皆亦應廣說。**

**（貳）釋偈頌文義**

**一、十二頭陀已廣解二事，今解餘十法**

十二頭陀法，上來以廣解二事，[[65]](#footnote-65)餘十頭陀功德亦應如是知。何以故？是二則為開十頭陀門，餘則易解。

**二、釋餘十頭陀法**

**（一）總說**

十頭陀者，一、著糞掃衣，二、一坐，三、常坐，四、食後不受非時飲食，五、但有三衣，六、毳衣，七、隨敷坐，八、樹下住，九、（114c）空地住，十、死人間住。

**（二）釋十頭陀法及其利益**

**1、釋十頭陀法**

（1）**糞掃衣**者，人所棄捨，受而後著。受者，若心生、若口言。

（2）**一坐**者，先受食處更不復食。[[66]](#footnote-66)

（3）**常坐**[[67]](#footnote-67)者，夜常不臥。

（4）**食後不飲漿**[[68]](#footnote-68)者，食後不受非時飲石蜜等可食之物。

（5）**但有三衣**者，唯受三衣，更不畜餘衣。

（6）**毳衣**者，從毳所成，麁毛毳衣，褐[[69]](#footnote-69)、氈[[70]](#footnote-70)、欽婆羅[[71]](#footnote-71)等。

（7）**隨敷坐**者，隨所得坐處不令他起。

（8）**樹下住**者，樂住樹下，不入覆處。

（9）**空地坐**者，露地止住。

（10）**住死人間**者，隨順厭離心故，常止宿死人間法。

是名十二頭陀，令戒清淨。

**2、十頭陀法各有十利**

**（1）糞掃衣有十利**

**糞掃衣**有十利：

一、不以衣故與在家者和合，二、不以衣故現乞衣相，三、亦不方便說得衣相，四、不以衣故四方求索，五、若不得衣亦不憂，六、得亦不喜，七、賤物易得，無有過患，八、是[[72]](#footnote-72)順行初受四依法[[73]](#footnote-73)，九、入在麁衣數中，十、不為人所貪著。

**（2）一坐食有十利**

**一坐食**亦有十利：

一、無有求第二食疲苦，二、於所受輕少，三、無有所用疲苦，四、食前無疲苦，五、入在細行食法[[74]](#footnote-74)，六、食消後食，七、少妨患，八、少疾病，九、身體輕便，十、身快樂。

**（3）常坐有十利**

**常坐**亦有十利：

一、不貪身樂，二、不貪睡眠樂，三、不貪臥具樂，四、無臥時脇著席苦，五、不隨身欲，六、易得坐禪，七、易讀誦經，八、少睡眠，九、身輕易起，十、求坐臥具衣服心薄。

**（4）食後不受非時飲食有十利**

**食後不受非時飲食**亦有十利：

一、不多食，二、不滿食，三、不貪美味，四、少所求欲，五、少妨患，六、少疾病，七、易滿，八、易養，九、知足，十、坐禪、讀經身不疲極。

**（5）但三衣有十利**

**但三衣**亦有十利：

一、於三衣外無求受疲苦，二、無有守護疲苦，三、所畜物（115a）少，四、唯身所著為足，五、細戒行，六、行來無累，七、身體輕便，八、隨順阿練若處住，九、處處所住無所顧惜，十、隨順道行。

**（6）受毳衣有十利**

**受毳衣**亦有十利：

一、在麁衣數，二、少所求索，三、隨意可坐，四、隨意可臥，五、浣濯[[75]](#footnote-75)則易，六、染時亦易，七、少有虫壞，八、難壞，九、更不受餘衣，十、不廢[[76]](#footnote-76)求道。

**（7）隨敷坐有十利**

**隨敷坐**亦有十利：

一、無求好精舍住疲苦，二、無求好坐臥具疲苦，三、不惱上座，四、不令下坐愁惱，五、少欲，六、少事，七、趣[[77]](#footnote-77)得而用，八、少用則少務，九、不起諍訟因緣，十、不奪他所用。

**（8）樹下坐有十利**

**樹下坐**亦有十利：

一、無有求房舍疲苦，二、無有求坐臥具疲苦，三、無有所愛[[78]](#footnote-78)疲苦，四、無有受用疲苦，五、無處名字，六、無鬪諍事，七、隨順四依法，八、少而易得無過，九、隨順修道，十、無眾鬧行。

**（9）死人間住有十利**

**死人間住**亦有十利：

一、常得無常想，二、常得死想，三、常得不淨想，四、常得一切世間不可樂想，五、常得遠離一切所愛人，六、常得悲心，七、遠離戲調，八、心常厭離，九、勤行精進，十、能除怖畏。

**（10）空地坐有十利**

**空地坐**者亦有十利：

一、不求樹下，二、遠離我所有，三、無有諍訟，四、若餘去無所顧惜，五、少戲調，六、能忍風、雨，寒、熱，蚊、虻、毒虫等，七、不為音聲刺蕀所刺，八、不令眾生瞋恨，九、自亦無有愁恨，十、無眾鬧行處。

**《十住毘婆沙論》卷17**

**〈解頭陀品第三十二之餘〉**

**（大正26，115b6-116a26）**

**肆、五種分別阿練若法，捨空閑處之因緣**

**（壹）舉偈頌略標**

**如五空閑說，餘功德亦爾；自讀誦教他，得捨空閑處。**

**（貳）別釋**

**一、釋「如五空閑說，餘功德亦爾」**

阿練若比丘有五種分別[[79]](#footnote-79)：

一、以惡意欲求利養。

二、愚癡鈍根故行阿練若。

三、狂癡失意[[80]](#footnote-80)，作阿練若。

四、**為行頭陀行故**作阿練若。

五、以**諸佛菩薩賢聖所稱讚故**，作阿練若。

於此五阿練若中，**為行頭陀行故**作阿練若、以**諸佛菩薩賢聖所稱讚故**作阿練若，是二為善，餘三可呵。

如五種分別阿練若法，餘十一頭陀行，亦應如是分別知[[81]](#footnote-81)。

**二、釋「自讀誦教他，得捨空閑處」**

問曰：佛說：「若[[82]](#footnote-82)已受阿練若法，終不應捨。」若有因緣得捨去不？

答曰：

**（一）讀誦、教他，可捨阿練若**

**讀誦經因緣，可捨阿練若。**

若比丘欲從他受讀[[83]](#footnote-83)誦經法、若欲教他讀誦，應從阿練若處來入塔寺。以是因緣可得捨離。

**（二）教他讀誦，不應求敬心供給；當思惟：佛尚不求他供給，何況於我**

**教他讀誦時，不應望供給，即時應念佛，佛常**[[84]](#footnote-84)**有所作。**

阿練若從空閑處來，教他讀誦，不應求敬心供給。應當念：「佛[[85]](#footnote-85)尚自有所作，何況於我！念佛者，佛是多陀阿伽陀[[86]](#footnote-86)、三藐三佛陀，諸天、龍、**神**、乾闥婆[[87]](#footnote-87)、阿修羅、迦樓羅[[88]](#footnote-88)、緊那羅[[89]](#footnote-89)、摩睺羅伽[[90]](#footnote-90)，[[91]](#footnote-91)釋提桓因、四天王、人、非人所供養；**一切**（115b）**眾生無上福田**，**尚不求他供給**，**身自執事。**我今未有所知，始欲求學，**云何受他供給**？」

**（三）說法不為求供養，則得自利、利他**

復應作是念：

**我應善供給，一切諸眾生，不望彼供給，自利利他故。**

云何為**自利**？若貴供給，則失法施功德；若不貴供給者，則得法施功德。

云何為**利他**？若貴彼供給而教令讀誦者，彼則生念：「師直[[92]](#footnote-92)以世利故而教誨我，不以法故。」是人若以是心供給師者，則不得大利。若但**恭敬法**故，**尊重師**者，則得大利，是名利他。

**伍、恭敬師長之法**

**（壹）欲從師求智慧，應不惜身命**

**一、標宗**

**從他求智慧，應不惜身命。**

若行者欲**從他求**[[93]](#footnote-93)**智慧**，應捨身命。

**捨**者，為智慧故，勤心精進，恭敬於師，**不惜身命**。

**二、釋疑：云何為智慧故，恭敬師而不惜身命**

問曰：何以故為智慧恭敬師而不惜身命？

答曰：

**（一）舉偈總說**

**若一字一心，以此為劫數，恭敬於師所，能說此**[[94]](#footnote-94)**論者；**

**離諸諂曲心，深愛而恭敬**[[95]](#footnote-95)**，晝夜不休息，盡於爾所劫。**

**（二）釋偈頌文義**

隨師所教論義[[96]](#footnote-96)字數及爾所心念，若受法者心無諂曲、不惜身命，晝夜恭敬，始終無異；雖能如是，猶不報師所益論議智慧之恩。是故弟子**應離諂曲心，捨貪惜身命，破於憍慢**。

若師輕蔑及以敬愛[[97]](#footnote-97)，心無有異。當生深愛心、第[[98]](#footnote-98)一恭敬心，應生父母心，應生大師心，應生善知識想，應生能為難事想，應生難報心。

若師聽，則受。所常[[99]](#footnote-99)行事，（116a）不須師敕；餘事則相望師意，隨事而行。

師所愛重，隨而愛重；不應因師，求於世利。

莫求師讚歎，莫求名聞，但求智慧法寶。

師有謬失，常應隱藏；若師過釁[[100]](#footnote-100)，若彰露者，當方便覆之。

師有功德，稱揚流布，深心愛樂，聽受持解，思[[101]](#footnote-101)惟義趣，如所說行。

求自利、利他者，莫為**秸**[[102]](#footnote-102)弟子，莫為**大**[[103]](#footnote-103)弟子，莫為**垢**弟子，莫為**衰**弟子，莫為**無益**弟子。無如是等過，但住善弟子法中，供給於師。

**（貳）引《般舟經》說：對於諸師深心恭敬故，佛法不滅**

如《般舟經》說：

佛告颰[[104]](#footnote-104)陀婆羅：「若菩薩欲得是三昧者，應勤精進，於諸師所，生尊重心、難遭心。若從口聞，若得經卷處，於是師所，應深心恭敬，生父母心、善知識心、大師心，以能說如是法，助菩提故。

颰陀婆羅！若求菩薩道者、若求聲聞者，所從師讀誦是法處，不生深恭敬心、父母心、善知識心、大師心，能得誦[[105]](#footnote-105)利是法，令不忘失、久住不滅者，無有是處。何以故？颰陀婆羅！**以不恭敬因緣故，佛法則滅**。

是故[[106]](#footnote-106)颰陀婆羅！若求菩薩道者、若求聲聞者，於所從聞、讀誦、書寫是法處，生恭敬心、父母心、善知識心、大師心者，於所讀誦、書寫，未得者令得，已得久住，則有是處。何以故？**以恭敬心故，佛法不滅**。

是故颰陀婆羅！我今告汝：『於是師所，應生深恭敬心、父母心、善知識心、大師心，是則隨我所教。』」[[107]](#footnote-107)

1. （1）五＝三十二【宋】【元】【宮】，＝三十三之一【明】。（大正26，111d，n.3）

（2）大正藏原作「第五」，今依宋本等作「第三十二」。 [↑](#footnote-ref-1)
2. 障：3.遮擋，遮蔽。（《漢語大詞典》（十一），p.1009） [↑](#footnote-ref-2)
3. 虻（ㄇㄥˊ）：一種危害牲畜的蟲類。以口尖利器刺入牛馬等皮膚，使之流血，並產卵其中。亦指蚊子。（《漢語大詞典》（八），p.868） [↑](#footnote-ref-3)
4. 儀法：禮儀法度。（《漢語大詞典》（一），p.1702） [↑](#footnote-ref-4)
5. 染衣：指沙門所著之僧服。出家後，脫去在俗之衣而改著木蘭色等壞色所染之衣。又出家時須落髮剃鬚，並穿著染衣，始成僧尼，故又稱剃髮染衣。（《佛光大辭典》（四），p.3841.1） [↑](#footnote-ref-5)
6. （1）《大寶積經》卷82〈19郁伽長者會〉（大正11，477b23-c2）：

出家菩薩以十功德持著身衣。何等十？為慚恥故，為覆形故，為蚊虻故，為風暴故，不為軟觸不為好故，為於沙門表戒相故；此染色衣令諸人、天、阿修羅等生塔想故而受持之。解脫而染非欲染衣，寂靜所宜非結所宜，著此染衣，不起諸惡，修諸善業，不為好故著染服衣。知聖道已，我如是作，於一念頃不持染結。長者！是名出家菩薩十事功德持著身衣。

（2）《法鏡經》卷1（大正12，19c14-23）：

又開士去家修道者，為有十知足之德，身以服法衣。何等為十？（1）以為羞慚故，身服法衣；（2）以避風暑故，身服法衣；（3）以辟蚊虻蟆子故，身服法衣；（4）欲以見息心形狀故，身服法衣；（5）亦是法衣之神為十方之神故，身以服法衣；（6）以患離婬樂，是以不樂婬之樂；（7）以樂安得淨，是以除斷眾勞之樂；（8）不以肥舳，為是道行；（9）行在聖道重任，我亦以自修；（10）如以一時有法衣，如被服法衣故。

（3）《郁迦羅越問菩薩行經》〈7止足品〉（大正12，27c23-28a4）：

佛告長者：「出家菩薩有十事行，著身衣被為知止足。何等為十？（1）一者、身著衣被常慚愧；（2）二者、身著袈裟，護諸愛欲，無所著故；（3）三者、為沙門之服，令無所見、令無所念；（4）四者、具袈裟之福為祐諸天世人；（5）五者、所以著袈裟，心不以好樂欲、不習欲故；（6）六者、以善權意滅諸婬塵；（7）七者、知止足為善本，故受是衣；（8）八者、棄捐諸惡，為善因緣；（9）九者、於賢聖道不轉、於一心精進；（10）十者、願令我一心著袈裟究竟。長者！是為十事出家菩薩著袈裟為止足之行。」 [↑](#footnote-ref-6)
7. 參見印順法師，《初期大乘佛教之起源與開展》，pp.204-205：

如「衣服」：在來源方面，撿拾得來的糞掃衣之外，釋尊許可受用gṛhapati-cīvara。這個字，《僧祇律》與日本譯的南傳《律藏》，譯為「**居士衣**」（《銅鍱律》〈大品〉（南傳三‧四九０──四九一）。《摩訶僧祇律》卷八（大正二二‧二九二中））；《五分律》譯作「家」（主）衣」（《彌沙塞部和醯五分律》卷二０（大正二二‧一三四中）。）；《十誦律》譯作「**居士施衣**」；（《十誦律》卷二七（大正二三‧一九四下）。）《四分律》作「**檀越施衣**」（《四分律》卷四０（大正二二‧八五四下）。）──這是接受**在家信者布施的衣**。在家人所布施的，雖品質有高低，而總是新的，顏色也會好些。布施的是布（或是布值），製成三衣，雖加上染色，比起糞掃衣來，那要整潔多了！ [↑](#footnote-ref-7)
8. （1）〔後秦〕弗若多羅共羅什譯，《十誦律》卷27（大正23，195a26-b4）：

糞掃衣四種。何等四種？一、塚間衣，二、出來衣，三、無主衣，四、土衣。

何等**塚間衣**？有衣裹死人棄塚間，是為塚間衣。

何等**出來衣**？裹死人衣，持來施比丘，是為出來衣。

何等**無主衣**？若聚落中若空地衣不屬他──若男子、若女人、若黃門、若二根，是為無主衣。

何等為**土衣**？有巷陌中，若塚間、若糞掃中，有棄弊物，是為土衣。

（2）衲衣：又作納衣、**糞掃衣**、弊衲衣、五衲衣、百衲衣。即以世人所棄之朽壞破碎衣片修補縫綴所製成之法衣。比丘少欲知足，遠離世間之榮顯，故著此衣。糞掃衣就衣材而名，衲衣就製法而說。（《佛光大辭典》（四），p.3952.1） [↑](#footnote-ref-8)
9. （1）〔姚秦〕佛陀耶舍共竺佛念等譯，《四分律》卷6（大正22，602a13-16）：

衣者有十種：絁衣，劫貝衣，欽婆羅衣，芻摩衣，讖摩衣，扇那衣，麻衣，翅夷羅衣，鳩夷羅衣，讖羅半尼衣。

（2）十種衣：指比丘眾能著用之十種衣服。從形狀區別，稱為三衣或五衣；從質料區分，稱為十種衣。即：（一）拘舍衣（梵kauśa），又作高世耶衣、憍賒耶衣（梵kauśeya）。為蠶絲（絹布）所製。（二）劫貝衣（梵karpāsa），又作吉貝衣、劫波育衣。為棉布所製。（三）欽婆羅衣（梵kambara），乃羊毛布作成。或稱繫奢（梵keśa，毛髮）欽婆羅衣。（四）芻摩衣（梵kṣauma），為麻布衣之一。（五）叉摩衣（梵kṣama），又作纖摩衣。亦為麻之質料。（六）舍㝹衣（梵śāṇa），又作奢那衣、扇那衣。為似麻之樹皮所製。（七）麻衣。（八）翅夷羅衣（梵cīra），木皮布作成。（九）拘攝羅衣，又作拘遮羅衣、鳩夷羅衣。以拘翅羅鳥（梵kokila）、鳩那羅鳥（梵kuṇāla）之羽毛製成。（十）嚫羅鉢尼衣（梵śaraparṇī），又作讖羅半尼衣、差羅波尼衣、廁羅婆尼衣。為草所製，亦有以野蠶繭為緯，麻苧為經製成。

《摩訶僧祇律》卷二十八中僅舉七種衣，有部毘奈耶卷十八亦列出七種，而《善見律毘婆沙》卷十四則說六種。又野麻衣、駝毛緂樹葉衣、豹衣、鹿衣及小浴衣，為外道之衣類，皆不用。（《佛光大辭典》（一），p.487.1-487.2） [↑](#footnote-ref-9)
10. （1）貝＝具【明】【宮】。（大正26，111d，n.4）

（2）〔宋〕元照撰，《四分律行事鈔資持記》卷2（大正40，297b23）：

劫貝即木綿。 [↑](#footnote-ref-10)
11. （1）〔唐〕慧琳撰，《一切經音義》卷31（大正54，514c13）：

蒭摩衣（上測俱反，梵語正言菆摩，菆音鄒。唐云麻衣也）。

（2）〔宋〕法雲編，《翻譯名義集》卷7（大正54，1172b4-5）：

芻摩，此云麻衣。《西域記》云：衣麻之類也。麻形細荊芥，葉青色，西域麻少，多用草羊毛。 [↑](#footnote-ref-11)
12. 絺＝奢【宋】【元】【明】【宮】。（大正26，111d，n5） [↑](#footnote-ref-12)
13. （1）案：「憍絺耶」，或作「憍奢耶」。

（2）《一切經音義》卷17（大正54，413a14）：

憍奢耶（此譯云䖝衣，謂用野蝅絲緜作衣，應云俱舍，此云藏，謂蝅藏在繭中，此即野蝅也）。

（3）憍奢耶衣：憍奢耶，梵語kauśeya，巴利語kosseyya，係指野蠶之繭。以野蠶之絲作衣，稱為憍奢耶衣，即絹衣。又作憍賒耶衣、高世耶衣、憍施耶衣、憍舍耶衣、俱舍衣。意譯為蟲衣、蠶衣。在《七佛經》中作「憍尸衣」。（《佛光大辭典》（七），pp.6063.3-6064.1） [↑](#footnote-ref-13)
14. 毳（ㄘㄨㄟˋ）：1.鳥獸的細毛。2.指獸毛皮。（《漢語大詞典》（六），p.1012） [↑](#footnote-ref-14)
15. 屬＝見【宮】。（大正26，111d，n.6） [↑](#footnote-ref-15)
16. 迦多衍尼子造，〔唐〕玄奘譯，《阿毘達磨發智論》卷2（大正26，927b4-9）：

云何**易滿**？答：諸不重食，不重噉；不多食，不多噉；不大食，不大噉。少便能濟，是謂**易滿**。

云何**易養**？答：諸不饕餮※，不極饕餮；不耽，不極耽；不嗜，不極嗜；不好咀嚼，不好甞啜；不選擇而食，不選擇而噉。趣得便濟，是謂**易養**。

※饕餮（ㄊㄠ ㄊㄧㄝˋ）：2.比喻貪得無厭者，貪殘者。4.比喻貪婪，貪殘。（《漢語大詞典》（十二），p.585） [↑](#footnote-ref-16)
17. （1）《一切經音義》卷4（大正54，329c10-11）：

烏瑟膩沙（梵語也，如來頂相之號也。《觀佛三昧海經》云「如來**頂上肉髻**團圓當中涌起，高顯端嚴猶如天葢」；又一譯云「無見頂相」，各有深義也）。

（2）烏瑟膩沙（uṣṇīṣa）：頂髻。最勝頂相。

（3）無見頂相：指佛八十種相好之第六十六種。為梵語uṣṇīṣaśiraskatā（肉髻相）之意譯。謂佛頂高至不得見之相。《優婆塞戒經》卷一（大二四、一○四○上）：「得**無見頂相。**何以故？為菩薩時，於無量世頭頂禮拜一切聖賢、師長、父母，尊重讚歎，恭敬供養，是故獲得無見頂相。」（《佛光大辭典》（六），pp.5088.3-5089.1） [↑](#footnote-ref-17)
18. 女＝子【宋】【元】【宮】。（大正26，111d，n.7） [↑](#footnote-ref-18)
19. （1）《大寶積經》卷82〈19郁伽長者會〉（大正11，477c2-13）：

出家菩薩見十事故，盡其形壽不捨乞食，何等十？（1）**我今自活，**不由他活；（2）若有眾生施我食者，要令安住於三歸處然後受食；（3）若不施食，於是眾生生大悲心；（4）為彼眾生勤行精進；（5）令是眾生所作辦已後食其食；（6）又我不違佛所教勅；（7）為殖滿足根本因故；（8）依降伏慢，積集無見頂因緣故；（9）不為女人、丈夫、男女共和合故；（10）平等乞食，於諸眾生生平等心，集一切智莊嚴具故。

長者！出家菩薩見此十利，盡壽不捨於乞食法。若有至心敬信來請，爾時應去；若有請者不至心請，觀有自利利彼因緣即便應去。

（2）《法鏡經》卷1（大正12，19c23-20a10）：

以是十德自觀，至于壽終，閑居靜處，以不行匃。何等為十？（1）**我自以我業而為命**，不以非異業；（2）若有人來施我者，以先修治三寶，後乃而受其施；（3）我若欲從人乞匃，若不欲施人者，以非哀加彼己也；（4）我當自食所修行之食，以為不違如來之言誨、（5）以得成知足重任之本、（6）以降憍慢、（7）以得成無見頂之德本；（8）我亦見布施，亦如以自教；（9）若往行乞匃，我亦不得有所適莫※於男女，（10）以我等意於天下人，以得成一切敏智之重任。

※適（​ㄉㄧˊ）莫：指用情的親疏厚薄。​（《漢語大詞典》（十），p.1165）

（3）《郁迦羅越問菩薩行經》〈7止足品〉（大正12，28a5-15）：

復有十事，當盡形壽行分衛。何等為十事？一者、自有智德，不待須人；二者、若有人與我分衛，先當立於三乘，然後受其分衛；三者、若人不與我分衛，吾於彼當起大哀；四者、若人布施與於我，當精進食、當有所成；五者、不失如來教；六者、發意頃使一心知止足；七者、習行令無憍慢；八者、從是功德致得無見頂上者；九者、人見我，亦當效我所學；十者、一切男女、小大布施與我，我當等心於一切，專志致得一切智。

長者！是為十事行，出家菩薩不捨分衛。 [↑](#footnote-ref-19)
20. （1）阿蘭若：梵語araṇya，巴利語arañña之音譯。又作阿練茹、阿練若、阿蘭那、阿蘭攘、阿蘭拏。略稱蘭若、練若。譯為山林、荒野。指適合於出家人修行與居住之僻靜場所。又譯為遠離處、寂靜處、最閑處、無諍處。即距離聚落一俱盧舍而適於修行之空閒處。其住處或居住者，即稱阿蘭若迦（梵āraṇyaka）。（《佛光大辭典》（四），p.3697.2-3697.3）

（2）印順法師，《初期大乘佛教之起源與開展》，p.633：

「無諍」（araṇya），就是阿蘭若。

從**形跡**說，這是初期野處的阿蘭若行，而不是近聚落住（與聚落住）的律儀行。

從**實質**說，無諍行是遠離一切戲論，遠離一切諍執的寂滅。《中阿含經》卷43《拘樓瘦無諍經』（大正1，703c）說：「須菩提族姓子，以無諍道於後知法如法。」「知法如真實，須菩提說偈，此行真實空，捨此住止息。」 [↑](#footnote-ref-20)
21. （1）《大寶積經》卷82〈19郁伽長者會〉（大正11，477c13-19）：

復次，長者！出家菩薩見十利故，終不捨於阿練兒處。何等十？（1）自在除去故，（2）無我持故，（3）捨臥具愛故，（4）寂無愛故，（5）處無可利故，（6）阿練兒處捨身命故，（7）捨眾閙故，（8）如來法中所作作故，（9）寂定適意故，（10）專念無留難故。長者！是名出家菩薩見十德利盡壽不捨阿練兒處。

（2）《法鏡經》（大正12，20a14-21）。

（3）《郁迦羅越問菩薩行經》〈7止足品〉（大正12，28a18-25）。 [↑](#footnote-ref-21)
22. 問訊：3.問候，慰問。（《漢語大詞典》（十二），p.29） [↑](#footnote-ref-22)
23. 塞：5.遏制，約束。（《漢語大詞典》（二），p.1179） [↑](#footnote-ref-23)
24. 病＋（者）【宋】【元】【明】【宮】。（大正26，112d，n.1） [↑](#footnote-ref-24)
25. （誦）＋讀【宋】【元】【明】【宮】。（大正26，112d，n.2） [↑](#footnote-ref-25)
26. （1）《大寶積經》卷82〈19郁伽長者會〉（大正11，477c19-24）：

長者！若阿練兒欲聽法故，有和上、阿闍梨因緣事故，為問病故，至村聚中，當作是念：今夜還去。

若為讀誦在房舍住，應作是念：我今故在阿練若處，住阿練兒處與法相應，於一切物無有諍想，於一切法無障礙想，集法無厭。

（2）《法鏡經》（大正12，20a21-25）：

又復理家！或彼開士去家修道遊於山澤者，若欲修治經，若用誦利經故為入廟。

若居廟者，意向以山澤為居，是猶為彼山澤居也。求法之行者，為一切物不我想，一切諸法為他人有想。

（3）《郁迦羅越問菩薩行經》〈7止足品〉（大正12，28a25-b1）：

假使詣法會，若師和上及問訊病者到精舍，適自身行，身心當俱往。若行受學諷誦經者，當解諸慧，於精舍房處於閑居思惟。所以者何？在閑居者當精進求法，一切所有非我想、一切法為他人想。 [↑](#footnote-ref-26)
27. （及）＋身【宋】【元】【明】【宮】。（大正26，112d，n.3） [↑](#footnote-ref-27)
28. （1）《雜阿含經》卷10（271經）（大正2，71c1-3）：

左路者，三不善法：貪、恚、害覺。

其右路者，謂**三善覺：出要離欲覺、不瞋覺、不害覺**。

（2）《阿毘曇毘婆沙論》卷23（大正28，174a8-11）：

有**三善覺**：謂**離欲覺**、**無恚覺**、**無害覺**。

問曰：此三覺體性是何？

答曰：**離欲覺**者，是心數法，是心相應，對治欲覺；**無恚覺**、**無害覺**，說亦如是。 [↑](#footnote-ref-28)
29. 賊＝賤【宮】。（大正26，112d，n.4） [↑](#footnote-ref-29)
30. 旃陀羅：又作旃荼羅、栴荼羅。意譯為嚴熾、暴厲、執惡、險惡人、執暴惡人、主殺人、治狗人等。印度社會階級種姓制度中，居於首陀羅階級之下位者，乃最下級之種族，彼等專事獄卒、販賣、屠宰、漁獵等職。根據**《**摩奴法典》所載，旃陀羅係指以首陀羅為父、婆羅門為母之混血種。（《佛光大辭典》（五），pp.4117.3-4118.1） [↑](#footnote-ref-30)
31. 《大智度論》卷5〈1序品〉（大正25，95c9-14）：

何以故名陀羅尼？云何陀羅尼？

答曰：陀羅尼，秦言能持，或言能遮。

**能持**者，集種種善法，能持令不散不失。譬如完器盛水，水不漏散。

**能遮**者，惡不善根心生，能遮令不生；若欲作惡罪，持令不作——是名陀羅尼。 [↑](#footnote-ref-31)
32. 《長阿含經》卷8（4經）《散陀那經》（大正1，52a17-19）：

復有六法，謂六思念：佛念、法念、僧念、戒念、施念、天念，是為如來所說正法。 [↑](#footnote-ref-32)
33. 《大智度論》卷27〈1序品〉（大正25，262b17-21）：

問曰：何以故聲聞法中名為「**正位**」，此菩薩法中位但名「位」？

答曰：若言「正位」亦無咎。所以者何？若言「菩薩法位」，是則為**正**；聲聞法中但言「**位**」，不言「聲聞位」，以是故言「**正位**」。 [↑](#footnote-ref-33)
34. （1）《大寶積經》卷82〈19郁伽長者會〉（大正11，477c24-28）：

長者！出家菩薩在阿練兒處作如是觀：「我以何緣住阿練兒處？非但空處名為沙門，是中多有不調不寂、不堅不相應亦住是中，所謂麞、鹿、獼猴、鳥獸、師子、虎、狼、賊、旃陀羅，是等無有沙門功德。是故我應具阿練兒行沙門義利，謂繫念不亂，得陀羅尼，修大慈大悲，五通自在，滿六波羅蜜，不捨一切智心，修行方便，常以法施攝取眾生教化眾生。不捨攝法，修行六念，勤進修聞，繫念修集正相應行，不證果智。

守護正法信於業報，是名**正見**；斷於一切妄想分別，是**正思惟**；隨所解法而為演說，是名**正語**；除盡業滿，是名**正業**；斷除結習，是名**正命**；勤趣於定，是名**正進**；不忘諸法，是名**正念**；得一切智知，是名**正定**。

解空不驚、無相不怖、無願不怯；心不執有。依義不依語、依智不依識、依法不依人、依了義經不依不了義經。」長者！是名出家菩薩住沙門法。

（2）參見《法鏡經》（大正12，20a21-b19）。

（3）參見《郁迦羅越問菩薩行經》〈8閑居品〉（大正12，28b11-c3）。 [↑](#footnote-ref-34)
35. （1）《十住經》卷1〈1歡喜地〉（大正10，503c1-6）：

得於歡喜地，即過五恐怖：**不活畏、死畏、及與惡名畏、三惡道怖畏、大眾威德畏**。

以不貪著我，及與我所故，是諸佛子等，遠離諸怖畏。

（2）參見《大方廣佛華嚴經》卷34〈26十地品〉（大正10，181b13-23），《佛說十地經》卷1〈1菩薩極喜地〉（大正10，53b10-20）。

（3）《十住毘婆沙論》卷2〈3地相品〉（大正26，27a14-18）：

問曰：菩薩**無何**等怖畏？

答曰：無有不活畏、死畏、惡道畏、大眾威德畏、惡名毀呰畏、

**繫閉桎梏**畏、拷掠刑戮畏。無我我所故，何有是諸畏？ [↑](#footnote-ref-35)
36. 侍＝防【宋】【元】【明】【宮】。（大正26，112d，n.5） [↑](#footnote-ref-36)
37. 參見《雜阿含經》卷46（1229經）（大正2，336a24-b18）：

佛告大王：「如是，大王！如是，大王！若有行身惡行，行口惡行，行意惡行者，當知斯等為不自護，而彼自謂能自防護。象軍、馬軍、車軍、步軍，以自防護，雖謂自護實非自護。所以者何？雖護於外，不護於內，是故大王！名不自護。大王！若復有行身善行，行口善行，行意善行者，當知斯等則為自護。彼雖不以象、馬、車、步四軍自防，而實自護。所以者何？護其內者，名善自護，非謂防外。 [↑](#footnote-ref-37)
38. 參見《雜阿含經》卷33（931經）（大正2，237c16-29）：

佛告摩訶男：「若比丘在於學地，求所未得，上昇進道，安隱涅槃，彼於爾時，當修六念，乃至進得涅槃。譬如飢人，身體羸瘦，得美味食，身體肥澤。如是，比丘住在學地，求所未得，上昇進道，安隱涅槃，修六隨念，乃至疾得安隱涅槃。何等六念？謂聖弟子念如來事：『如來、應、等正覺、明行足、善逝、世間解、無上士、調御丈夫、天人師、佛、世尊。』聖弟子如是念時，不起貪欲纏，不起瞋恚、愚癡心，其心正直。得如來義，得如來正法，於如來正法、於如來所得隨喜心；隨喜心已，歡悅；歡悅已，身猗息；身猗息已，覺受樂；覺受樂已，其心定；心定已，彼聖弟子於兇嶮眾生中，無諸罣閡，入法流水，乃至涅槃。」 [↑](#footnote-ref-38)
39. 出處待考。 [↑](#footnote-ref-39)
40. 念＝命【宮】。（大正26，113d，n.1） [↑](#footnote-ref-40)
41. （1）《大寶積經》卷82〈19郁伽長者會〉（大正11，478a20-b11）：

復次長者！出家菩薩住阿練兒處，應如是念：『我以何故來在此處？我來至此為怖何事？畏誰故來？畏眾閙故、畏親近故，畏貪瞋癡故、畏狂慢故、畏惱熱故、畏慳貪故，畏於色、聲、香、味、觸故，畏於陰魔、煩惱魔、死魔、天魔故，無常常畏、無我我畏、苦中樂畏、不淨淨畏，心意識畏，現在捶打畏，我見畏、我我所畏，惡知識畏、利養畏，非時語畏，不見言見畏、不聞言聞畏、不念言念畏、不識言識畏，沙門垢畏，欲界、色界、無色界畏，一切諸道生死處畏，地獄畏、畜生畏、餓鬼畏──我今怖懼如是等畏，來至於此阿練兒處，不住在家憒閙眾中；若不修行不修念處則不相應，脫是畏故來至此處。

**過去**無量菩薩摩訶薩，一切皆住阿練兒處，解脫諸畏得於無畏，得無畏阿耨多羅三藐三菩提。

**未來**菩薩亦復如是，住阿練兒處脫一切畏，得於無畏無上正道。

**現在**菩薩摩訶薩亦復如是，住阿練兒處修行無畏，得於無畏阿耨多羅三藐三菩提，脫一切畏。

是故我今欲得無畏脫一切畏，住阿練兒處。』

（2）《法鏡經》（大正12，20b26-c11）。

（3）《郁迦羅越問菩薩行經》〈8閑居品〉（大正12，28c8-26）。 [↑](#footnote-ref-41)
42. 貴：4.崇尚，重視，以為寶貴。（《漢語大詞典》（十），p.147） [↑](#footnote-ref-42)
43. （1）《大寶積經》卷82〈19郁伽長者會〉（大正11，478b11-19）：

復次，長者！出家菩薩住阿練兒處，無怖無畏，應如是學。若有畏者，皆由著我、皆由執我，我為初首。皆由愛我、起我、見我、想我、持我，妄想於我、守護於我。若住阿練兒處不捨執我，是為失利。

長者！若住阿練兒處無有我想，是住阿練兒處。無有見著，是住阿練兒處。不住我我所，是住阿練兒處。

長者當知，**無涅槃想，是住阿練兒處，況煩惱想**！

（2）《法鏡經》（大正12，20c11-19）。

（3）《郁迦羅越問菩薩行經》卷1〈8閑居品〉（大正12，28c26-29a4）。 [↑](#footnote-ref-43)
44. 石瓦＝瓦石【宋】【元】【明】【宮】。（大正26，113d，n.2） [↑](#footnote-ref-44)
45. （1）《大寶積經》卷82〈19郁伽長者會〉（大正11，478b27-c6）：

長者！猶如空處藥木叢林不怖不畏。如是長者！出家菩薩住阿練兒處，應自生心猶如草木、牆壁等想，猶如幻想，是中誰畏誰怖？是以應以無畏觀身，此身非我、非我所，無眾生、無壽命、無人、無丈夫、無少年。所言畏者，空名無實，我今不應以無實生畏。如彼空處藥木叢林無主無護，應如是知一切法已，如是善住阿練兒處。何以故？斷憂諍故名阿練兒，無生無護名阿練兒。

（2）《法鏡經》（大正12，21a6-17）。

（3）《郁迦羅越問菩薩行經》卷1〈8閑居品〉（大正12，29a13-23）。 [↑](#footnote-ref-45)
46. （1）《大寶積經》卷82〈19郁伽長者會〉（大正11，478a15-20）：

長者！出家菩薩有四親近，如來所許。何等為四？長者！（1）出家菩薩親近聽法，是佛所許；（2）親近成熟一切眾生，是佛所許；（3）供養如來，是佛所許；（4）親近不捨一切智心，是佛所許。

長者！是名出家菩薩四種親近如來所許。

（2）《法鏡經》（大正12，20b21-26）：

又有四，是去家開士者之從事也，如來之所教。何謂四？一曰、與講經者從事；二曰、與就人者從事；三曰、與供養如來者從事；四曰、與發一切敏意不亂者從事，離彼不當以多從事。

（3）《郁迦羅越問菩薩行經》〈8閑居品〉（大正12，28c3-7）：

佛言：「長者！出家菩薩當習四事如來所知。何等為四？一者、習法會，二者、習為他人說，三者、習供養奉事如來，四者、習不斷佛乘意，是為四習常解脫諸多習。」 [↑](#footnote-ref-46)
47. 和合＝知【宋】【元】【明】【宮】。（大正26，113d，n.3） [↑](#footnote-ref-47)
48. 歸＝緣【宋】【元】【明】【宮】。（大正26，113d，n.4） [↑](#footnote-ref-48)
49. 自＝息【宋】【元】【明】【宮】。（大正26，113d，n.5） [↑](#footnote-ref-49)
50. 《雜阿含經》卷48（1286經）（大正2，354b28-29）：

能斷眾雜相，超絕**生死流**，超度諸流已，是名為比丘。 [↑](#footnote-ref-50)
51. 印順法師，《寶積經講記》，p.38：

四聖種是：對於**衣服**、**飲食**、**臥具**──三者，隨所能得到的，都歡喜滿足；第四是**樂於斷除煩惱，樂於修習聖道**。這樣的生活淡泊，少欲知足，而又勤修佛法，就能因此而從凡入聖。**聖人由此四事而出生，所以叫聖種**。 [↑](#footnote-ref-51)
52. 住＝佐【宋】【元】【宮】。（大正26，113d，n.6） [↑](#footnote-ref-52)
53. （1）《大寶積經》卷82〈19郁伽長者會〉（大正11，478b19-26）：

長者！（1）謂阿練兒處者，不依著於一切諸法，不住諸法，於諸法無礙，不依色、聲、香、味、觸住，住一切法平等無垢；（2）住善調心，（3）棄一切畏，（4）住於無畏，（5）住脫一切結流大河，（6）住於聖種，（7）住於少欲、住於知足，（8）易滿、易養，（9）住充滿智，（10）住如聞修行，住於解脫，（11）觀空、無相、無作門故，住解脫知見，（12）斷繫縛故，住於邊際，（13）順因緣故，（14）住所住已辦，究竟淨故。

（2）《法鏡經》（大正12，20c19-21a6）。

（3）《郁迦羅越問菩薩行經》〈8閑居品〉（大正12，29a4-13）。 [↑](#footnote-ref-53)
54. 佐＝住【宋】【元】【明】。（大正26，113d，n.7） [↑](#footnote-ref-54)
55. 「菩薩」乃至「六度」十字，宋元明宮四本俱作五言二句偈。（大正26，113d，n.8） [↑](#footnote-ref-55)
56. 入＝人【明】。（大正26，114d，n.1） [↑](#footnote-ref-56)
57. （1）《大寶積經》卷82〈19郁伽長者會〉（大正11，478c6-479a12）：

復次，長者！出家菩薩住阿練兒處，應如是學。（1）漸順**戒聚**，次修**定聚**，住阿練兒處集於**慧聚**，住阿練兒處習**解脫聚**，住阿練兒處生**解脫知見聚**。

（2）住阿練兒處敷**助菩提法**，（3）住阿練兒處集於**十二頭陀功德**。

（4）住阿練兒處**諦方便**故，（5）住阿練兒處善知**陰**故，（6）住阿練兒處等**法界**故，（7）住阿練兒處削除**諸入**故，（8）住阿練兒處**不忘菩提心**故，（9）住阿練兒處**觀空無畏**故，（10）住阿練兒處**不失一切諸善根**故，（11）住阿練兒處**佛所讚歎**，（12）住阿練兒處**菩薩所讚**，（13）住阿練兒處**諸聖所譽**，（14）住阿練兒處**欲解脫者之所依**故，（15）住阿練兒處**欲一切智者應住是處**。

復次長者！出家菩薩住阿練兒處，以少許事滿六波羅蜜。何以故？

（16）住阿練兒處，不惜身命，是名出家菩薩住阿練兒處修習滿於**檀波羅蜜**。

（17）長者！出家菩薩住頭陀戒，身口意戒，是名出家菩薩住阿練兒處修習滿於**尸波羅蜜**。

（18）長者！云何出家菩薩住阿練兒，修習滿於**忍波羅蜜**，於諸眾生無瞋恚心忍一切智。長者！是名出家菩薩住阿練兒處修習滿於忍波羅蜜。

（19）長者！云何出家菩薩住阿練兒處修習滿於進波羅蜜？而是菩薩應如是學，我不離是處，要當得於**無生法忍**。長者！是名出家菩薩住阿練兒處，修習滿於**進波羅蜜**。

（20）長者！云何出家菩薩住阿練兒處，修習滿於禪波羅蜜？長者！出家菩薩住阿練兒處，捨於禪定教化眾生修諸善根。長者！是名出家菩薩住阿練兒處，修習滿於**禪波羅蜜**。

（21）長者！云何出家菩薩住阿練兒處，修習滿於般若波羅蜜？長者！是出家菩薩住阿練兒處，應如是學，如我此身，空處亦爾；如我此身，菩提亦爾；如如無妄想；如空無妄想。長者！是名出家菩薩住阿練兒處，修滿**般若波羅蜜**。

長者！出家菩薩住阿練兒處，如是修滿六波羅蜜。

（2）《法鏡經》（大正12，21a17-b3）。

（3）《郁迦羅越問菩薩行經》卷1〈8閑居品〉（大正12，29a23-b13）。 [↑](#footnote-ref-57)
58. （1）《大寶積經》卷82〈19郁伽長者會〉（大正11，479a12-21）：

長者！出家菩薩成就四法，知阿練兒處。何等四？（1）淨戒，（2）多聞，（3）思惟相應，（4）如法修行。是名出家菩薩知住阿練兒處。

復次，長者！出家菩薩若結增上，不應親彼；住阿練兒處，應摧伏結。

復次，長者！出家菩薩住阿練兒處，應修五通，為化天、龍、夜叉、乾闥婆故。

復次，長者！出家菩薩應如佛教住阿練兒處，是中我應滿於一切清淨之善，善法所勳，後至城邑聚落說法。

長者！是名出家菩薩如是四法住阿練兒處。

（2）參見《法鏡經》卷1（大正12，23b3-12）。

（3）《郁迦羅越問菩薩行經》〈8閑居品〉（大正12，29b14-24）：

長者！在閑居菩薩有四事法。何等為四？

一者、菩薩於是得多智，二者、巧能分別決諸法律，三者、了諸德本，四者、以是博智知，一心精進住於空閑，是為四。

復次，長者！菩薩若多婬塵，不習於塵，爾乃住閑居，不著於塵，不受於欲，如所聞法則能奉行。

復次，長者！菩薩得五神通，為諸天、龍、鬼、神、揵沓和說法；在閑居當如是。

復次，長者！菩薩當學佛法智，然後乃在空閑。用是故，得具足一切諸善本，然後持是德本，入諸郡、國、縣、邑，以義度人民。 [↑](#footnote-ref-58)
59. 印順法師，《初期大乘佛教之起源與開展》，p.30：

龍樹論引用的大乘經，有的舉出了經名，也說到了內容，但還沒有查出與漢譯的那部經相同，或是沒有傳譯過來，如《決定王大乘經》：「稱讚法師功德，及說法儀式」；為阿難說多種四法。又《決定王經》中，**佛為阿難說阿練若比丘，應住四四法**。 [↑](#footnote-ref-59)
60. （1）《長阿含經》卷8（9）《眾集經》（大正1，51a1-8）：

復有四法，謂四賢聖族。於是，比丘**衣服知足**，得好不喜，遇惡不憂，不染不著，知所禁忌，知出要路，於此法中精勤不懈，成辦其事，無闕無減，亦能教人成辦此事，是為第一知足住賢聖族。從本至今，未常惱亂；諸天、魔、梵、沙門、婆羅門、天及世間人，無能毀罵；**飯食、牀臥具、病瘦醫藥，皆悉知足亦復如是**。

（2）《阿毘達磨品類足論》卷5〈6辯攝等品〉（大正26，712b6-8）：

有四聖種，謂隨所得**衣**喜足聖種，隨所得**食**喜足聖種，隨所得**臥具**喜足聖種，**樂斷樂修**聖種。

（3）《大智度論》卷27〈1序品〉（大正25，258a19-20）：

復有四聖種道：不擇衣、食、臥具、醫藥，樂斷苦修定。

（4）參見《大寶積經》卷82〈19郁伽長者會〉（大正11，477b11-22）。 [↑](#footnote-ref-60)
61. 「二事」，指「智慧」和「精進」。 [↑](#footnote-ref-61)
62. （此）＋因緣【宋】【元】【明】【宮】。（大正26，114d，n.2） [↑](#footnote-ref-62)
63. 矯異：故意與眾不同，有意立異。（《漢語大詞典》（七），p.1551） [↑](#footnote-ref-63)
64. 一若：仿佛，很像。（《漢語大詞典》（一），p.42） [↑](#footnote-ref-64)
65. 「上來以廣解二事（常乞食，阿蘭若住）」，參見《十住毘婆沙論》卷16〈32解頭陀品〉（大正26，111b27-114b21）。 [↑](#footnote-ref-65)
66. （1）《大智度論》卷68〈47兩不和合品〉（大正25，537c20-24）：

行者作是念：「求一食尚多有所妨，何況小食、中食、後食！」若不自損，則失半日之功，不能一心行道。佛法為行道故，不為益身，如養馬、養猪。是故斷數數食，受一食法。

（2）《大比丘三千威儀》卷1（大正24，914b7-9）：

不得數數食※一食者，若作、若乞，及以盪器，即妨半日之功，亦長婬、怒、癡結，復不異於俗人。

※食＋（但）【宋】【元】【明】【宮】。（大正24，914d，n.28） [↑](#footnote-ref-66)
67. 參見《大智度論》卷68〈47兩不和合品〉（大正25，538a27-b2）：

身四儀中，坐為第一，食易消化，氣息調和。求道者大事未辦，諸煩惱賊常伺其便，不宜安臥；若行、若立，則心動難攝，亦不可久。故**受常坐法**，若欲睡時，脇不著席。 [↑](#footnote-ref-67)
68. 食後不飲漿，參見《大智度論》卷68〈47兩不和合品〉（大正25，538a6-11）：

**有人雖節量食，過中飲漿則心樂著**；求種種漿：果漿、蜜漿等，求欲無厭，不能一心修習善法。如馬不著轡勒，左右噉草，不肯進路；若著轡勒，則不噉草意斷，隨人意去。是故受中後不飲漿。 [↑](#footnote-ref-68)
69. 褐（ㄏㄜˋ）：指粗布或粗布衣，古時貧賤者所服，最早用葛、獸毛，後通常指大麻、獸毛的粗加工品。（《漢語大詞典》（九），p.112） [↑](#footnote-ref-69)
70. （1）褐氈＝毼旃【宋】【元】【明】【宮】。（大正26，114d，n.7）

（2）氈（ㄓㄢ）：羊毛或其它動物毛經濕、熱、壓力等作用，縮製而成的塊片狀材料。（《漢語大詞典》（六），p.1017） [↑](#footnote-ref-70)
71. （1）《善見律毘婆沙》卷8〈舍利弗品〉（大正24，724c26-28）：

**髮欽婆羅**者，織人髮以為衣。**毛欽婆羅**，以犛牛毛織為衣。

（2）《翻梵語》卷3（大正54，1005c10-14）：

髮**欽婆羅**，持律者云鹿毛衣。案：髮是此間語，欽婆羅是外國音。聲論者云：甘外國音不正，外國呼髮為枳舍，呼衣為甘婆羅，應言枳舍甘婆羅，謂為髮衣，織髮為衣，不應謂為鹿毛也。 [↑](#footnote-ref-71)
72. 是＝不違【宋】【元】【明】【宮】。（大正26，114d，n.8） [↑](#footnote-ref-72)
73. 《彌沙塞羯磨本》卷1（大正22，218a3-12）：

受四依法（應語言）。

汝某甲聽！世尊、應供、等正覺說四依法。

比丘盡形壽**依糞掃衣住**，出家受具足戒，能持不？（答言：「能。」）

若後得劫貝衣、欽婆羅衣、拘舍那衣、他家衣，皆是長得。

比丘盡形壽**依乞食住**，出家受具足戒，能持不？（答言：「能。」）

若後得僧前食、後食、請食，皆是長得。

比丘盡形壽**依樹下住**，出家受具足戒，能持不？（答言：「能。」）

若後得大、小屋，重屋，皆是長得。

比丘盡形壽**依殘棄藥住**，出家受具足戒，能持不？（答言：「能。」）

若後得酥油、蜜、石蜜，皆是長得。 [↑](#footnote-ref-73)
74. 〔後唐〕景霄纂，《四分律行事鈔簡正記》卷16（卍新續藏43，434a4-5）：

細戒行者，若數食與俗不殊，名為麁行；**今一坐食便止，名細行也**。 [↑](#footnote-ref-74)
75. 浣濯（ㄏㄨㄢˋㄓㄨㄛˊ）：1.洗滌。（《漢語大詞典》（五），p.1281） [↑](#footnote-ref-75)
76. 廢＝失【宋】【元】【明】【宮】。（大正26，115d，n.1） [↑](#footnote-ref-76)
77. 趣（ㄑㄩˋ）：通“ 取 ”。僅僅。（《漢語大詞典》（九），p.1142） [↑](#footnote-ref-77)
78. 愛＝受【宋】【元】【明】【宮】。（大正26，115d，n.2） [↑](#footnote-ref-78)
79. 《十住毘婆沙論》卷11〈22四十不共法中難一切智人品〉（大正26，77c28-78a5）：

汝說以頭陀故應敬禮者，今當答：若頭陀人有五種故，難得分別：一者、愚癡無所知故，貪受難法，二者、鈍根悕望得利，三者、惡意欺誑於人，四者、狂亂，五者、作念：頭陀法者，諸佛賢聖所共稱讚，以其隨順涅槃道故。是五種人行頭陀法，真偽難別。 [↑](#footnote-ref-79)
80. 失意：1.不遂心，不得志。4.謂心意迷亂。（《漢語大詞典》（二），p.1489） [↑](#footnote-ref-80)
81. 知＋（見）【宋】【元】【明】【宮】。（大正26，115d，n.5） [↑](#footnote-ref-81)
82. （若）－【宋】【元】【明】【宮】。（大正26，115d，n.6） [↑](#footnote-ref-82)
83. （讀）－【宋】【元】【明】【宮】。（大正26，115d，n.7） [↑](#footnote-ref-83)
84. 常＝尚【宋】【元】【明】【宮】。（大正26，115d，n.8） [↑](#footnote-ref-84)
85. 佛＋（佛）【宋】【元】【明】【宮】。（大正26，115d，n.9） [↑](#footnote-ref-85)
86. （1）陀＝度【宋】【元】【明】【宮】。（大正26，115d，n.10）

（2）《大智度論》卷2〈1序品〉（大正25，71b16-19）：

云何名多陀阿伽陀？

如法相解，如法相說；如諸佛安隱道來，佛亦如是來，更不去後有中，是故名多陀阿伽陀。 [↑](#footnote-ref-86)
87. （1）《大智度論》卷10〈1 序品〉（大正25，135a27-29）：

是**揵闥婆**是**諸天伎人**，隨逐諸天，其心柔軟，福德力小減諸天。

（2）《一切經音義》卷25（大正54，464c14）：

乾闥婆（新云健撻縛，此曰尋香，即音樂神也）。 [↑](#footnote-ref-87)
88. 《翻譯名義集》卷2（大正54，1079c4-6）：

**迦樓羅**：文句此云金翅。翅翮金色，兩翅相去三百三十六萬里，頸有如意珠，以龍為食，肇曰**金翅鳥神**。 [↑](#footnote-ref-88)
89. 《一切經音義》卷11（大正54，374c9-10）：

真陀羅，古云**緊那羅**，音樂天也。有美妙音聲能作歌舞，男則馬首人身能歌，女則端正能舞，次此天女，多與乾闥婆天為妻室也。 [↑](#footnote-ref-89)
90. 《一切經音義》卷11（大正54，374c11）：

摩休勒（古譯質朴，亦名**摩睺羅伽**，亦是樂神之類，或曰非人，或云**大蟒神**，其形人身而蛇首也）。 [↑](#footnote-ref-90)
91. （1）天龍八部，參見《十住毘婆沙論》卷9〈20念佛品〉（大正26，70a28-29）：

為諸天、龍、**夜叉**、乾闥婆、阿修羅、迦樓羅、緊那羅、摩睺羅伽之所敬禮。

（2）《大智度論》卷58〈36阿難稱譽品〉（大正25，473c2-3）：

諸天、龍、**鬼神**、揵闥婆、阿修羅，迦樓羅、緊那羅、摩睺羅伽。 [↑](#footnote-ref-91)
92. 直：31.副詞。特，但，只不過。（《漢語大詞典》（一），p.853） [↑](#footnote-ref-92)
93. 求＝伏【元】【明】。（大正26，115d，n.11） [↑](#footnote-ref-93)
94. 此＝是【宋】【元】【明】【宮】。（大正26，115d，n.12） [↑](#footnote-ref-94)
95. 恭敬＝供給【宋】【明】【宮】，＝供結【元】。（大正26，115d，n.13） [↑](#footnote-ref-95)
96. 義＝議【宋】【元】【明】【宮】。（大正26，115d，n.14） [↑](#footnote-ref-96)
97. 敬愛＝愛敬【明】。（大正26，115d，n.15） [↑](#footnote-ref-97)
98. 第＝弟【宋】【元】【宮】。（大正26，115d，n.16） [↑](#footnote-ref-98)
99. 所常＝常所【宋】【元】【明】【宮】。（大正26，115d，n.17） [↑](#footnote-ref-99)
100. 釁（ㄒㄧㄣˋ）：3.過失，罪過，缺陷。（《漢語大詞典》（二），p.759） [↑](#footnote-ref-100)
101. 思＝怠【宋】。（大正26，116d，n.1） [↑](#footnote-ref-101)
102. （1）秸＝**咎**【宋】【元】【明】【宮】。（大正26，116d，n.2）

（2）秸（ㄐㄧㄝ）：農作物的莖稈。（《漢語大詞典》（八），p.73） [↑](#footnote-ref-102)
103. （1）大＝**殃**【宋】【元】【明】【宮】。（大正26，116d，n.3）

（2）殃（ㄧㄤ）：1.禍患，災難。2.敗壞，為害。（《漢語大詞典》（五），p.156）

（3）大：9.驕傲，自大。《國語‧魯語下》：“ 閔馬父 笑，景伯 問之，對曰：‘笑吾子之大也。’”韋昭 注：“謂**驕滿**也。”（《漢語大詞典》（二），p.1321） [↑](#footnote-ref-103)
104. 颰＝跋【宋】【元】【明】【宮】。下同（大正26，116d，n.4） [↑](#footnote-ref-104)
105. 誦＝通【宋】【元】【明】。（大正26，116d，n.5） [↑](#footnote-ref-105)
106. （是故）－【宋】【元】【明】【宮】。（大正26，116d，n.6） [↑](#footnote-ref-106)
107. （1）《般舟三昧經》卷1〈3四事品〉（大正13，900a4-10）：

佛告颰陀和：「欲學是三昧者，當敬於師，承事供養，視當如佛。視善師不如佛者，得三昧難。菩薩敬善師從學得是三昧已，持佛威神於中立，東向視見若干百、千、萬億佛，十方等悉見之。譬如人夜起觀星宿甚眾多，菩薩欲得見今現在佛悉在前立者，當敬善師，不得視師長短。」

（2）《般舟三昧經》卷2〈6四輩品〉（大正13，909b26-c7）：

佛告颰陀和：「是菩薩比丘欲學是三昧者，清淨持戒，完具持戒，不諛諂。持戒當為智者所稱譽、為羅漢所稱譽。於經中當布施、當精進所念強、當多信勸樂。常承事於和上，當承事於善師。所從聞是三昧者、所可聞是三昧處，當視其人如佛。」

佛告颰陀和：「是菩薩視師如視佛者，得三昧疾。設不恭敬善師、輕易於善師、欺調於善師，正使久學是三昧，久持、久行，設不恭敬師者，疾亡之。」

（3）《大方等大集經賢護分》卷3〈7戒行具足品〉（大正13，883a21-b19）：

復次，賢護！若彼菩薩或時至於聲聞人所聞說如是甚深經法，彼法師所無愛敬心、無尊重心、不生慈父想、不生善知識想、不生諸佛想、不生教師想、不能親近承事供養，隨於何所聞是經典，當知是人不能聽受、書寫、解說、令法久住；如是之人若能聽受、若能書寫、若能解說、令法久住，無有是處。

復次，賢護！若彼菩薩或復至於聲聞人所聞說如是增上妙法，不生愛敬心、不生尊重心，乃至不生諸佛想、不能盡心親近供養者，若能讀誦、若能受持、若能解說、令是經典不速滅者，無有是處。何以故？以不尊重是經典故，是故斯法不久必滅。

復次，賢護！若彼菩薩或復至於聲聞人所聞說如是微妙經典，生愛敬心、生尊重心，乃起教師想、諸如來想，親承供養即能聽受、亦能書寫、復能解說、能令是經久住利益，斯有是處。

復次，賢護！若彼菩薩復於聲聞人所聞說如是微妙經典，即於彼所生尊重心、如諸佛想、親近承事、恭敬供養者，如是之人雖未修學如是經典即為修習、雖未解釋即為解說、令是妙法久住世間不毀、不滅，斯有是處。何以故？以能愛敬尊重法故，是故此經久住世間。

賢護！以是因緣，吾今語汝：「是人於是說法師所生愛樂心、生敬重心、生尊貴心，起善知識想、起教師想、起諸佛想，盡心承事、恭敬供養。賢護！若能如是，是則名為行我所行、受我教誡也。」

（4）《大方等大集經賢護分》卷3〈7戒行具足品〉（大正13，884a16-19）：

從誰聞學如此三昧，當於師所生愛敬心、起尊重心、善知識想、生教師想、起諸佛想，一切眾具悉以奉之，常當識恩、恒思報德，以能教我微妙法故。 [↑](#footnote-ref-107)